Odločba Komisije

z dne 19. decembra 2003

o pooblastitvi držav članic, da podaljšajo začasna dovoljenja, izdana za nove aktivne snovi tiakloprid, tiametoksam, kvinoksifen, flazasulfuron, Spodoptera exigua nuclear polyhedrosis virus, spinosad, Giocladium catenulatum, Pseudomonas chlororaphis in indoksakarb

(notificirano pod dokumentarno številko K(2003) 4851)

(Besedilo velja za EGP)

(2003/896/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/84/ES [2], in zlasti četrtega pododstavka člena 8(1) Direktive,

ob upoštevanju naslednjega:

(1) V skladu s členom 6(2) Direktive 91/414/EGS, je septembra 1998 Združeno kraljestvo prejelo zahtevek od Bayer AG (sedaj Bayer CropScience) za vključitev aktivne snovi tiakloprid v Prilogo I k Direktivi 91/414/EGS. Odločba Komisije 2000/181/ES [3] je potrdila, da je dokumentacija popolna in da se lahko šteje, da načeloma izpolnjuje zahteve glede podatkov in informacij iz Priloge II in Priloge III k Direktivi.

(2) Španski organi so prejeli podoben zahtevek marca 1999 od Novartis Crop Protection AG (sedaj Bayer CropScience) v zvezi s tiametoksamom. Ta dokumentacija je bila razglašena za popolno z Odločbo Komisije 2000/181/ES.

(3) Organi Združenega kraljestva so prejeli podobno vlogo avgusta 1995 od Dow Elanco Europe (sedaj Dow AgroSciences) v zvezi s kvinoksifenom. Ta dokumentacija je bila razglašena za popolno z Odločbo Komisije 96/457/ES [4].

(4) Španski organi so prejeli podobno vlogo decembra 1996 od ISK Biosciences Europe SA v zvezi s flazasulfuronom. Ta dokumentacija je bila razglašena za popolno z Odločbo Komisije 97/865/ES [5].

(5) Nizozemski organi so prejeli podoben zahtevek julija 1996 od Biosys v zvezi s Spodoptera exigua nuclear polyhedrosis virusom. Ta dokumentacija je bila razglašena za popolno z Odločbo Komisije 97/865/ES.

(6) Nizozemski organi so prejeli podoben zahtevek julija 1999 od Dow AgroSciences v zvezi s spinosadom. Ta dokumentacija je bila razglašena za popolno z Odločbo Komisije 2000/210/ES [6].

(7) Nizozemski organi so prejeli podoben zahtevek maja 1998 od Kemira Agro Oy v zvezi s Gliocladium catenulatum. Ta dokumentacija je bila razglašena za popolno z Odločbo Komisije 1999/392/ES [7].

(8) Španski organi so prejeli podoben zahtevek decembra 1994 od Bio Agri AB v zvezi s Pseudomonas chlororaphis. Ta dokumentacija je bila razglašena za popolno z Odločbo Komisije 97/248/ES [8].

(9) Nizozemski organi so prejeli podoben zahtevek oktobra 1997 od Du Pont de Nemours France SA v zvezi z indoksakarbom. Ta dokumentacija je bila razglašena za popolno z Odločbo Komisije 98/398/ES [9].

(10) Potrditev popolnosti dokumentacije je bila potrebna zato, da se omogoči njihov podrobni pregled in da se državam članicam omogoči, da izdajo začasna dovoljenja za največ tri leta za fitofarmacevtska sredstva, ki vsebujejo zadevne aktivne snovi, pri čemer so v skladu s pogoji, določenimi v členu 8(1) Direktive 91/414/EGS in zlasti s pogojem v zvezi s podrobno oceno aktivne snovi in fitofarmacevtskega sredstva v luči zahtev, določenih z Direktivo.

(11) Za te aktivne snovi je bil ocenjen vpliv na zdravje ljudi in na okolje v skladu z določbami člena 6(2) in (4) Direktive 91/414/EGS za uporabe, ki so jih predlagali zadevni vlagatelji. Države članice poročevalke so Komisiji predložile osnutke poročil o oceni 29. novembra 2000 (tiakloprid), 20. januarja 2002 (tiametoksam), 11. oktobra 1996 (kvinoksifen), 1. avgusta 1999 (flazasulfuron), 19. novembra 1999 (Spodoptera exigua nuclear polyhedrosis virus), 1. februarja 2001 (spinosad), 16. maja 2001 (Gliocladium catenulatum), 7. aprila 1998 (Pseudomonas chlororaphis) in 7. februarja 2000 (indoksakarb).

(12) Preučitev dokumentacije je potem, ko so zadevne države članice poročevalke predložile osnutke poročil o oceni, še vedno v teku in ocene ne bo mogoče zaključiti v časovnem okviru, predvidenem z Direktivo Sveta 91/414/EGS.

(13) Ker ocena do sedaj ni odkrila nobenega razloga za takojšnjo skrb, je treba državam članicam dati možnost podaljšanja začasnih dovoljenj, izdanih za fitofarmacevtska sredstva, ki vsebujejo zadevne aktivne snovi, za 24 mesecev, v skladu z določbami člena 8 direktive 91/414/EGS, da se omogoči nadaljevanje preučevanja dokumentacije. Pričakuje se, da bo proces ocenjevanja in odločanja v zvezi z odločitvijo o morebitni vključitvi v Prilogo I za vsako zadevno aktivno snov zaključen v 24 mesecih.

(14) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Države članice lahko podaljšajo začasna dovoljenja za fitofarmacevtska sredstva, ki vsebujejo tiakloprid, tiametoksam, kvinoksifen, flazasulfuron, Spodoptera exigua nuclear polyhedrosis virus, spinosad, Giocladium catenulatum, Pseudomonas chlororaphis in indoksakarb za obdobje, ki ni daljše od 24 mesecev od datuma sprejema te odločbe.

Člen 2

Ta odločba je naslovljena na države članice.

V Bruslju, 19. decembra 2003

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 247, 30.9.2003, str. 20.

[3] UL L 57, 2.3.2000, str. 35.

[4] UL L 189, 30.7.1996, str. 112.

[5] UL L 351, 23.12.1997, str. 67.

[6] UL L 64, 11.3.2000, str. 24.

[7] UL L 148, 15.6.1999, str. 44.

[8] UL L 98, 15.4.1997, str. 15.

[9] UL L 176, 20.6.1998, str. 34.

--------------------------------------------------